DA sê jammer oor "Schweizer-Reneke-voorval" | Maroela Media
Betogers by die Laerskool Schweizer-Reneke in Noordwes. Foto: ANA
Die DA wil 'n nuwe baadjie omslaan en vra die mense van Schweizer-Reneke in Noordwes om die party te vergewe vir die skade wat aangerig is deur sy hantering van die Elana-Barkhuizen-saak.
"Ons erken dit was 'n fout, en ons wil dit graag regstel," het Joe McGluwa, DA-leier in Noordwes, aan Maroela Media gesê.
Die DA is erg gekritiseer oor die manier waarop die party die skorsing van Elana Barkhuizen, 'n onderwyseres aan Laerskool Schweizer-Reneke, in Januarie vanjaar hanteer het. 'n Rasseherrie is ontketen nadat 'n foto van 'n gr. R-klas op sosiale media gedeel is en tot Barkhuizen se skorsing gelei het. Die Johannesburgse arbeidshof het egter Barkhuizen se skorsing ter syde gestel en beslis dat haar skorsing onwettig was.
Luyolo Mphithi, die DA se nasionale jeugleier, het kort ná die voorval gesê: "Dit is skandelik dat 'n klaskamer in 2019 volgens ras geskei kan word. Dit dien slegs om jong kinders van die eerste dag te leer om mekaar anders en afsonderlik te sien. Dit is gewetenloos." Die party het intussen 'n ondersoek na sy uitlatings ingestel. Die ondersoek is nog nie afgehandel nie.
Die DA het sedert Januarie verskeie wyke in Noordwes, onder meer Schweizer-Reneke, aan die VF Plus afgestaan. "Ons glo die Schweizer-Reneke-voorval het bygedra tot hierdie nederlae. Dit het baie skade aangerig," sê McGluwa.
In 'n omvattende ope brief aan die "die mense van Schweizer-Reneke" skryf McGluwa oor die verwoesting wat die ANC-leierskap in die Mamusa- plaaslike munisipaliteit gesaai het. Verwoesting wat volgens hóm deur die DA reggestel kan word. "Uit my besoek aan die verskillende stemdistrikte is dit duidelik dat hierdie munisipaliteit op sy knieë is. Inwoners kan slegs droom van dienslewering en slaggate, riool en hope vullis reg oor die dorp sal kaptein Schweizer en veldkornet Renecke in hul grafte laat omdraai," skryf McGluwa. "Ja, ons het foute gemaak. En ja, ons moes van ons stemme in Mamusa afstaan in ruil vir ons foute, maar ons is bereid om dinge reg te stel. Ons is bereid om oor te begin ná die Schweizer-sage."
McGluwa sê die party probeer dinge regstel. "Ons het 'n hersieningproses geïmplementeer wat gelei het tot verskeie mense se bedanking uit die DA, insluitend die DA-leier Mmusi Maimane."
Nou vra die DA die mense van Noordwes om dié party 'n tweede kans te gee. "Dit wat gebeur het, was sleg, maar die mense moet ons harte sien. Ons wil 'n nuwe blaadjie omslaan," sê McGluwa.
Hy glo die DA kan die mense van Schweizer-Reneke se harte terugwen. "Dit gaan tyd vat, maar ons kan net ons beste doen en dít doen waarmee ons die beste vaar, naamlik dienslewering."
Kry vir julle……..
n Bietjie laat sou ek se. Skade is klaar gedoen. Help nie om nou te wil wit voetjie soek nie.
Nóú eers??? Sal nogsteeds nie vir julle stem nie!
Die DA se hele veldtog is gebasseer op die regerende party se foute uit te wys. Pretoria is n goeie bewys dat hul nie in staat is om n munisipaliteit te beheer nie..